作者:杜甫
標題:遣興五首
內容:蟄龍三冬臥，老鶴萬裡心。昔時賢俊人，未遇猶視今。嵇康不得死，孔明有知音。又如壟底松，用舍在所尋。大哉霜雪幹，歲久為枯林。昔者龐德公，未曾入州府。襄陽耆舊間，處士節獨苦。豈無濟時策，終竟畏羅罟。林茂鳥有歸，水深魚知聚。舉家依鹿門，劉表焉得取。我今日夜憂，諸弟各異方。不知死與生，何況道路長。避寇一分散，饑寒永相望。豈無柴門歸，欲出畏虎狼。仰看雲中雁，禽鳥亦有行。蓬生非無根，漂蕩隨高風。天寒落萬裡，不復歸本叢。客子念故宅，三年門巷空。悵望但烽火，戎車滿關東。生涯能幾何，常在羈旅中。昔在洛陽時，親友相追攀。送客東郊道，遨遊宿南山。煙塵阻長河，樹羽成皋間。回首載酒地，豈無一日還。丈夫貴壯健，慘戚非朱顏。